送李仁甫被召
作者：晁公遡
朝代：宋

paragraphs: 天王覽萬事，日昃坐承明。
甚思得奇才，指望中原平。
小吏與計偕，大夫招以旌。
結綬聯翩來，屢聞開邇英。
少卑著三館，高者登九卿。
朝廷非不用，功業竟何成。
豈其有所懷，閉口且吞聲。
豈其有所畏，捩手恐覆羹。
吾傷風俗衰，視此天下衡。
莫計事可否，但隨意重輕。
雖復建良法，因茲無由行。
念予卧龍底，二年飽躬耕。
世故已熟觀，見君勿屏營。
要陳治安策，剴切如賈生。
願無似揚雄，詞賦稱西京。